
РЕШЕНИЕ 
№ РС-300-21-054
Днес, 23.06.2021г.,  Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Член: Пламен Йоцов
Член: Силвия Къдрева

У С Т А Н О В И :
Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-058 от 14.04.2021г. по сигнал с рег. № ЦУ01/С-300/31.03.2021 година.
Сигналът е насочен срещу Десислав Трайков – началник на Затвор С.
В сигнала се съдържат твърдения за това, че Десислав Трайков е използвал служебното си положение, за да оказва натиск върху лишени от свобода лица, изтърпяващи наказанията си в Затвор С. и Затворническо общежитие от открит тип „К.“. Твърди се, че е оказвано въздействие от Трайков спрямо лекари от ***, във връзка с подписано от тях становище за лишен от свобода, с което не му е позволено да получи прекъсване на наказанието по болест. Изложени са твърдения, че всички обществени поръчки до 50 000 лева, възлагани от затвора по време на управлението на Трайков, са изпълнявани от фирми на свързани с него лица. Същият е сключил граждански договор с Н. И. М. , която му била роднина.
Към сигнала са приложени писмо с вх. № 03-00-0/12.02.2021г. от началника на отдел „Приемна“ при Министерския съвет с приложени сигнали.
Във връзка с твърденията в сигнала Комисията е изискала и получила с писмо вх. № ЦУ01-104551/31.05.2021г. на КПКОНПИ от ръководителя на инспектората по чл. 46 от Закона за администрацията към Министерство на правосъдието заверени копия от следните документи: Докладни записки с рег. № 92-12-3/21.04.2021г., № 92-12-3#5/26.03.2021г., № 92-12-3#2/26.03.2021г. и № 92-12-4/24.02.2021г. на инспектората към Министерство на правосъдието с приложени доклади от извършени проверки; Заповеди № Л-3684/15.08.2019г. и № Л-3950/02.09.2019г. на ВПД главен директор на ГДИН; 2 бр. длъжностни характеристики за длъжността „Началник на затвор“ III-I категория; Заповед № ЧР-05-98/24.03.20220г. на министъра на правосъдието; Акт за сдаване и встъпване в длъжност; Заповед № Л-5408/30.12.2020г. на за главен директор на ГДИН, Заповед № Л-811/01.03.2021г. на главния директор на ГДИН; Договор № 6154/24.09.2020г., Договор № 4916/21.07.2020г.; Трудов договор № Л-5093/07.12.2020г.; длъжностна характеристика за длъжността „Архивар“ в сектор „Режимна дейност“ в Затвор С.; Заповед № Л-74/08.01.2021г. на главния директор на ГДИН.
Във връзка с твърденията в сигнала Комисията е изискала и получила с писма с вх. № ЦУ01-11276/10.06.2021г. и вх. № 11437/14.06.2021г. на КПКОНПИ информация от управителите на „***“ ЕООД и „***“ ЕООД.
Комисията служебно е извършила справки в регистър НБД „Население“ и на електронната страница на Министерство на правосъдието.

От събраните в хода на административното производство доказателства, се установи следното от фактическа страна:

Сигналът е подаден от орган на изпълнителната власт.
Видно от чл. 6 от Правилник за прилагане на закона за изпълнение на наказанията и задържането под стража Главна дирекция „Изпълнение на наказанията" (ГДИН) е организирана в централно управление и териториални служби. Териториалните служби са затворите и областните служби "Изпълнение на наказанията".
Със Заповед № Л-3684/15.08.2019г. на ВПД главен директор на ГДИН е възложено на Десислав Трайков да изпълнява функциите на началник на затвор I-ва категория в затвора в гр. С., за срок до 3 месеца, считано от 15.08.2019г.  Със Заповед № Л-3950/02.09.2019г. на ВПД главен директор на ГДИН е отменена Заповед № Л-3684/15.08.2019г., като е възложено на Десислав Трайков да изпълнява функциите на началник на затвор I-ва категория в затвора в гр. С., считано от 03.09.2019г. Със Заповед № ЧР-05-98 от 24.03.2020г. на министъра на правосъдието, главен инспектор Десислав Трайков – заместник-началник (режимна и надзорно-охранителна дейност) в затвора в гр. С. I-ва категория е преназначен на длъжност „Началник на затвор I-ва категория“ в същия затвор, с ново специфично наименование на длъжността „Старши комисар“, считано от датата на встъпване в длъжност. На 06.04.2020г., съгласно Заповед № ЧР-05-98 от 24.03.2020г. на министъра на правосъдието, Десислав Трайков е подписал акт за сдаване и встъпване в длъжност, като е сдал длъжността „Заместник-началник (режимна и надзорно-охранителна дейност) в затвора в гр. С. I-ва категория и е встъпил в длъжност „Началник на затвор I-ва категория“ в същия затвор. 
Със Заповед № Л-5408/30.12.2020г. на „за главен директор на ГДИН“ и Заповед № Л-811/01.03.2021г. на главния директор на ГДИН, Десислав Трайков е изрично упълномощен да извършва редица дейности, в това число „Да организира и провежда възлагането на обществени поръчки по реда на чл. 20, ал. 4 от Закона за обществените поръчки и да сключва договори за тях, съобразно ал. 5 на същия член, след предварително одобрение на разхода и предмета на всяка поръчка от Главна дирекция „Изпълнение на наказанията“, „Да изготвя предложения за назначаване, преназначаване и освобождаване на държавните служители и на лицата, работещи по трудово правоотношение в затвора в гр. С. I-ва категория“ и „Да сключва граждански договори за нуждите на затвора в гр. С. I-ва категория, след предварителното им съгласуване с ГДИН“.
На 24.09.2020г. е сключен договор № 6154 по реда на чл. 20, ал, 4, т. 1 от ЗОП между Главна дирекция „Изпълнение на наказанията“, представлявана от главен комисар И. Й. – главен директор на ГДИН, чрез старши комисар Десислав Трайков – началник на затвора в гр. С. и М. Я. – главен счетоводител, и „***“ ЕООД. По силата на договора Затворът в гр. С. възлага, а изпълнителят „***“ ЕООД се задължава да извърши строително-монтажни работи на обект: Ремонт на покрив в ЗООТ „К“. От страна на възложителя договорът е подписан от Десислав Трайков, в качеството му на началник на Затвор С., и от М. Я. – главен счетоводител, като общата му стойност е в размер на 49 534 лева без ДДС.
На 21.07.2020г. е сключен договор № 4916 по реда на чл. 20, ал, 4, т. 1 от ЗОП между Главна дирекция „Изпълнение на наказанията“, представлявана от главен комисар И. Й. – главен директор на ГДИН, чрез старши комисар Десислав Трайков – началник на затвора в гр. С. и М. Я. – главен счетоводител, и „***“ ЕООД. По силата на договора Затворът в гр. С. възлага, а изпълнителят „***“ ЕООД се задължава да извърши строително-монтажни работи на обект: Авариен ремонт на водопровод в ЗООТ „К.“. От страна на възложителя договорът е подписан от Десислав Трайков, в качеството му на началник на Затвор С., и от М. Я. – главен счетоводител, като общата му стойност е в размер на 49 685, 60 лева без ДДС. 
На 07.12.2020г., на основание чл. 61, ал.1, чл. 67, ал. 1, т. 1 и чл. 70 от КТ, във връзка с чл. 13, ал. 2, т. 6 и чл. 19, ал. 4 от Закона за изпълнение на наказанията и задържане под стража, Заповед № ЧР-05-375/20.12.2019г. на заместник-министъра на правосъдието, е сключен трудов договор № Л-5093 между Главна дирекция „Изпълнение на наказанията“, представлявана от главен комисар И. Й. и Н. И. М., по силата на който М. е назначена на длъжност „архивар“ в затвора в гр. С. I-ва категория. Договорът е подписан от главен комисар И. Й. – главен директор на ГДИН, в качеството му на работодател. Видно от представения договор, същият е съгласуван от Десислав Трайков, в качеството му на началник на Затвор С..
От направена справка в Търговски регистър и регистър на юридическите лица с нестопанска цел се установява, че едноличен собственик на капитала на „***“ ЕООД, ЕИК ***, е Й. Д. Н., а управител е В. М. Н. Едноличен собственик на капитала на „***“ ЕООД, ЕИК ***, е "***" ООД, а управител и на двете дружества е М. Г. П. Съдружници в "***" ООД са М. Н. П., М. Г. П. и К. Д. Д.. От справката се установява, че Десислав Трайков няма участия в търговски дружества.
С писма с вх. № ЦУ01-11276/10.06.2021г. и вх. № 11437/14.06.2021г. на КПКОНПИ управителите на „***“ ЕООД и „***“ ЕООД удостоверяват, че никога не са имали договорни правоотношения с Десислав Трайков в лично качество.
От събраните по преписката доказателства е видно, че Десислав Трайков е подписал писмо с изх. № 8177/31.12.2020г. на Затвор С. до С. прокуратура, с което изпраща становище № 87/30.12.2020г. на лекарска консултативна комисия при *** за лишения от свобода К. Т. И., изтърпяващ наказание в Затвор С., във връзка с негова молба за прекъсване на изтърпяваното наказание. С писмото Трайков информира С. прокуратура, че администрацията на Затвор С. изразява подкрепа за изразеното становище на ЛКК при *** и счита молбата за прекъсване на наказанието за неоснователна.
От направена справка за съпруга и родствени връзки в НБД „Население“, се установява, че не са налице родствени връзки между Десислав Трайков и Н. И. М., Й. Д. Н., В. М. Н., М. Г. П., М. Н. П., К. Д. Д. и К. Т. И.

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Десислав Трайков, в качеството му на началник на Затвор С., е лице, заемащо висша публична длъжност по смисъла на чл. 6, ал. 1, т. 23 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.
Съгласно длъжностната характеристика за длъжността „Началник на затвор III – I категория“, началникът на Затвор С. организира, ръководи, планира, контролира и отговаря за цялостната дейност на затвора. 
От справка за съпруга и родствени връзки в НБД „Население“ се установи, че Десислав Трайков не се намира в роднински връзки с лицата Н. И. М., Й. Д. Н., В. М. Н., М. Г. П., М. Н. П., К. Д. Д. и К. Т. И., които да попадат в обхвата на  §1, т.15, б. „а“ от ДР на ЗПКОНПИ, което не води до свързаност помежду им.
Обстоятелството, че Десислав Трайков няма участия в търговски дружества и никога не е имал договорни правоотношения в лично качество с „***“ ЕООД и „***“ ЕООД обуславя липса на свързаност между него и посочените търговски дружества по смисъла на §1, т.15, б. „б“ от ДР на ЗПКОНПИ.
По отношение на сключените от Десислав Трайков, в качеството му на началник на Затвор С., договори № 6154 от 24.09.2020г. и № 4916 от 21.07.2020г., съответно с  „***“ ЕООД и „***“ ЕООД, за извършване на строително-монтажни дейности в ЗООТ „К.“ и съгласуването на трудов договор № Л-5093 от 07.12.2020г., се установи, че Трайков е упражнил свои правомощия по служба, но при липса на частен интерес. Упражнените от Трайков правомощия по служба, свързани със сключване на горепосочените договори за строително-монтажни дейности и със съгласуване на трудов договор № Л-5093 от 07.12.2020г., не са в негов частен интерес или в частен интерес на свързани с него лица, поради липса на свързаност по смисъла на §1, т.15, б. „а“ от ДР на ЗПКОНПИ между Трайков и управителите и еднолични собственици на капитала на „***“ ЕООД и „***“ ЕООД. Отделно от това в хода на производството се установи, че липсва свързаност по смисъла на §1, т.15, б. „б“ от ДР на ЗПКОНПИ между Десислав Трайков и горепосочените търговски дружества. Липсата на свързаност между Трайков и Н. И. М., изключва наличието на частен интерес за Трайков и при съгласуването на трудовия договор. 
В хода на производство се установи, че Десислав Трайков е подписал писмо с изх. № 8177/31.12.2020г. на Затвор С. до С. прокуратура, с което изпраща становище № 87/30.12.2020г. на лекарска консултативна комисия при *** за лишения от свобода К. Т. И. и изразява становището на администрацията на Затвор С., че молбата за прекъсване на изтърпяването на наказанието е неоснователна.
 Като е подписал въпросното писмо, Трайков е упражнил правомощие по служба, в качеството му на началник на Затвор С., при липса на частен интерес. Това е така, тъй като, от една страна, съгласно чл. 77 от Правилника за прилагане на Закона за изпълнение на наказанията и задържането под стража, към молбите за прекъсване на изпълнение на наказанието задължително се прилага становище на началника на затвора. Становището, обективирано в писмо с изх. № 8177/31.12.2020г., се основава изцяло на констатациите на становище № 87 на ЛКК при *** и няма характер на пораждащ права и задължения акт, тъй като съгласно чл. 448 от НПК изпълнението на наказанието се прекъсва от окръжния прокурор по местоизтърпяването му, а крайният акт е постановлението на прокурора. От друга страна, за да е налице частен интерес от упражненото правомощие, следва да има реална възможност за настъпване на облага за Трайков или за свързано с него лице, каквато в случая обективно не би могла да съществува, предвид отрицателния характер на становището и липсата на какъвто и да е благоприятен резултат, както и предвид липсата на свързаност между Трайков и лишения от свобода И.
От изложеното следва, че са налице две от предпоставките за „конфликт на интереси“ по отношение на Десислав Трайков, като началник на Затвор С. – лице, заемащо висша публична длъжност и упражнени от същото правомощия по служба. Не е налице обаче третата предпоставка – наличието на частен интерес от упражнените от него правомощия. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ. Липсата на частен интерес от упражнените правомощия по служба води и до липсата на конфликт на интереси.
По отношение на твърденията в сигнала за оказано от Десислав Трайков влияние на лекари от ЛКК при *** е необходимо да се има предвид следното:
Съгласно чл. 2, ал. 1 от Правилник за устройството и дейността на лечебните заведения към Министерството на правосъдието, специализираните болници за активно лечение на лишените от свобода са лечебни заведения към Министерството на правосъдието, а съгласно чл. 12 управлението им се осъществява от директор, който „организира и ръководи дейността на лечебното заведение“ и „изпълнява и други правомощия, възложени му от министъра на правосъдието и от главния директор на ГДИН“. От изложеното следва, че Десислав Трайков не се намира в отношения на субординация и йерархическа подчиненост с лекарите от ***, както и не контролира изпълнението на служебните им задължения. Отделно от това, както за всеки един състав от Глава VIII, Раздел II от ЗПКОНПИ, така и за нарушението по чл. 57 от ЗПКОНПИ задължително условие за реализиране на съответното нарушение е наличието на частен интерес за дееца. В съответствие с изложеното по-горе, както и предвид липсата на частен интерес за Трайков или за свързано с него лице във връзка с описаната процедура по прекъсване на наказанието на лишения от свобода И., се обосновава обективната невъзможност да е извършено нарушение на разпоредбата на чл. 57 от ЗПКОНПИ. 
По отношение на твърдения в сигнала за корупционни практики и злоупотреба с власт и положение от страна на Трайков за това, че е въздействал на лекари от ***, във връзка с издавани от тях становища за лишени от свобода, сигналът следва да бъде изпратен на дирекция „Противодействие на корупцията“ при КПКОНПИ за извършване на проверка в тази му част.
Водена от горното и на основание чл.74, ал.1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество                      
                                           Р Е Ш И:

НЕ УСТАНОВЯВА конфликт на интереси по отношение на Десислав Трайков, ЕГН ***, началник на Затвор С., и в това му качество лице, заемащо висша публична длъжност по смисъла на чл. 6, ал. 1, т. 23 от ЗПКОНПИ, във връзка със сключване на договори № 6154 от 24.09.2020г. и № 4916 от 21.07.2020г., съгласуване на трудов договор № Л-5093 от 07.12.2020г. и подписване на писмо с изх. № 8177/31.12.2020г. на Затвор С., поради липса на частен интерес.  
ИЗПРАЩА копие на сигнал с рег. № ЦУ01/С-300/31.03.2021г. на КПКОНПИ на дирекция „Противодействие на корупцията“ за извършване на проверка.
Препис от решението да се изпрати на С. прокуратура, с оглед преценка за реализиране на правомощията по чл. 76, ал. 2 от ЗПКОНПИ.
Препис от решението да се изпрати на Десислав Трайков, началник на Затвор С., на основание чл. 75, т. 1 от ЗПКОНПИ.  



КОМИСИЯ:

	ПРЕДСЕДАТЕЛ: ………………………./п/……….….……... /СОТИР ЦАЦАРОВ/

ЧЛЕН:………………………………/п/……………..…...……../ПЛАМЕН ЙОЦОВ/

